คนไทยจุกค่าหมอพุ่ง8.34%
เอไอเอรุกกรมธรรม์ยาว80ปีบูพาฯชูไม่เคลมจ่ายคืน10%
21 ส.ค. 2554

เอไอเอรุกกรมธรรม์ยาว80ปีบูพาฯชูไม่เคลมจ่ายคืน10%
เอไอเอ เผย 5 ปี ค่ารักษาพยาบาลเพิ่มขึ้นเฉลี่ยปีละ 8.34% แซงอัตราเงินเฟ้อ ออกสินค้าคุ้มครองยาวยัน 80 ปี
นายไมเคิล พาร์คเกอร์ ประธานเจ้าหน้าที่บริหารฝ่ายการตลาด บริษัท เอไอเอ ประเทศไทย กล่าวว่า ค่ารักษาพยาบาลในโรงพยาบาลเพิ่มสูงขึ้นอย่างมาก เห็นได้จากจำนวนเงินสินไหมทดแทนประกันสุขภาพของลูกค้าบริษัทในช่วง 5 ปี ระหว่างปี 2548–2552 เพิ่มสูงขึ้นเฉลี่ย 8.34% ต่อปี 
ขณะที่อัตราเงินเฟ้อของประเทศไทยตามข้อมูลของธนาคารแห่งประเทศไทย ในช่วงเวลาเดียวกันเฉลี่ยเพิ่มขึ้นเพียง 3.28% 
นอกจากนี้ คนไทยยังมีอายุที่ยืนยาวขึ้น โดยเพศชายมีอายุขัยโดยเฉลี่ยประมาณ 80 ปี และเพศหญิงเฉลี่ยประมาณ 82 ปี 
ดังนั้น เพื่อรองรับค่ารักษาพยาบาลที่สูงขึ้นอย่างต่อเนื่อง และประชาชนมีอายุเฉลี่ยยืนยาวขึ้น บริษัทจึงได้ออกสัญญาเพิ่มเติมผลประโยชน์อันพึงได้รับจากการรักษาในโรงพยาบาลและศัลยกรรมถึงอายุ 80 ปี หรือ H&amp;S80 ที่ให้ความคุ้มครองถึงอายุ 80 ปี ซึ่งถือเป็นนวัตกรรมใหม่ของการประกันชีวิตในประเทศไทย บริษัทเป็นแห่งแรกที่ให้บริการประกันสุขภาพยาวนาน ช่วยให้ลูกค้าไม่ต้องกังวลใจกับค่าใช้จ่ายด้านรักษาพยาบาลจากอุบัติเหตุหรือสุขภาพที่เพิ่มสูงขึ้น สำหรับลูกค้าปัจจุบันที่มีสัญญาเพิ่มเติม H&amp;S อยู่แล้ว สามารถขอรับการขยายอายุระยะเวลาคุ้มครองได้โดยไม่ต้องแถลงสุขภาพได้
นายแอนดริว วอง กรรมการผู้จัดการ บริษัท บูพา ประกันสุขภาพ (ประเทศไทย) กล่าวว่า ปี 2554 อัตราค่ารักษาเพิ่มขึ้น 5% จากปี 2553 แต่บริษัทยังไม่มีการพิจารณาขึ้นค่าเบี้ยประกัน หากจะมีการปรับเบี้ย จะปรับขึ้นต่ำกว่าค่ารักษาที่เพิ่มขึ้น โดยจะลดต้นทุนภายในทดแทน และหากลูกค้าไม่เคลมจะมีการคืนเงิน 10% ของเบี้ยที่จ่าย ซึ่งเป็นจุดแข็งที่ดึงดูดลูกค้ารายใหม่ได้ตลอด
แหล่งข่าวจากบริษัท ไทยประกันชีวิต เปิดเผยว่า เดือนที่มีประชาชนเจ็บป่วยมากที่สุดคือ ช่วงเดือน ก.ค.ต.ค. ซึ่งเป็นช่วงฤดูฝน มีการเรียกร้องค่าสินไหมทดแทนเพิ่มขึ้นวันละ 400 ราย จากปกติ 300 รายต่อวัน ขณะที่บริษัทขนาดใหญ่จะมีลูกค้าเรียกร้องค่าสินไหมทดแทนเพิ่มขึ้นมาเป็นวันละ 1,000 ราย จากปกติ 700-800 ราย